कटक: 10वीं में फेल होने पर तीन छात्राओं ने की आत्महत्या  
उड़ीसा के कटक में राज्य बोर्ड द्वारा घोषित हाईस्कूल सर्टिफिकेट परिणाम में असफल होने पर तीन लड़कियों ने कथित तौर पर आत्महत्या कर ली।
10वीं कक्षा में फेल होने पर तीन लड़कियों ने कथित तौर पर आत्महत्या कर ली। पुलिस ने बताया कि परीक्षा में पास नहीं होने पर गोपालपुर निवासी रुनिता बेहेरा ने कथित तौर पर फांसी लगाकर आत्महत्या कर ली। उन्होंने बताया कि पुरी जिले के साहंगा गांव की रहने वाली मंदाकिनी स्वेन ने भी इसी तरह अपनी जान दे दी।  पुलिस के अनुसार रायगढ़ा जिले के गुदारी निवासी स्नेहलता ने कीटनाशक पीकर आत्महत्या कर ली। कटक और रायगढ़ा के मामलों की पुलिस में रिपोर्ट की गई, लेकिन पुरी का मामला पुलिस की जानकारी में नहीं आ सका, क्योंकि परिवार के सदस्यों ने ग्रामीणों की मदद से शव का अंतिम संस्कार कर दिया। राज्य बोर्ड द्वारा घोषित हाईस्कूल सर्टिफिकेट के परिणाम में 66.75 प्रतिशत छात्र-छात्राओं ने सफलता हासिल की।